I jagten på en opløsning af bandegrupperingen Loyal To Familia (LTF) har justitsminister Søren Pape Poulsen (K) sendt et lovforslag i høring, som ifølge flere eksperter og jurakyndige organisationer kan få alvorlige retssikkerhedsmæssige konsekvenser.

Forslaget skal gøre det muligt for anklagemyndigheden i den kommende sag om opløsning af LTF uden videre at inddrage beviser, som politiet er stødt på under aflytninger og i ransagninger, og som ikke er omfattet af en dommerkendelse.

Det bryder med den nuværende praksis, hvor den slags beviser først skal godkendes af en dommer, før de kan bruges i en retssag. Går lovforslaget igennem, vil det ikke længere være nødvendigt.